《继诗社诸友韵》
宋代·杨冠卿

休将龟筴问穷通，往事邯郸午枕中。
南郭吹竽羞滥食，北山运畚笑愚公。
酒边赖有赓酬在，客里还欣臭味同。
得句不妨频寄我，从今莫效马牛风。

作者简介：杨冠卿（1138-？）南宋诗人，字梦锡，江陵（今属湖北）人，举进士，为九江戎司掾，又尝知广州，以事罢。晚寓临安。闭门不出，与姜夔等相倡和。冠卿才华清俊，四六尤流丽浑雅，淳熙十四年（1187），编有《群公词选》三卷（已佚），自序曰：“余漂流困踬，久客诸侯间……时有所撄拂，则取酒独酌，浩歌数阕，怡然自适，似不觉天壤之大，穷通之为殊途也。”著有《客亭类稿》十五卷。《彊村丛书》辑有《客亭乐府》一卷。《四库总目》传于世。